ISUS CRISTOS VIU ÎN BISERICĂ, 
IZVORUL SPERANȚEI PENTRU LUME 


P.S. Petru Gherghel 
Episcop de laşi 


M-am bucurat să fiu introdus în programul stabilit de organizatori 
cu intenția de a mă determina să iau parte la acest colocviu teologic şi 
de a face şi concluziile ce se impun pentru toţi care s-au implicat şi au 
participat, deci şi pentru mine ca episcop. 


Pentru această implicare a mea, mulţumesc Pr. Dancă Vilhelm şi 
organizatorilor, secretariatului şi mărturisesc că mi-a făcut mult bine şi 
m-a făcut să mă simt într-o atmosferă de Sinod - de care m-am 
despărţit nu de mult - şi mi-a oferit posibilitatea să aud noi argumente 
despre ISUS Cristos Unicul Mântuitor al lumii - subiect dezbătut de 
părinţii sinodali care au făcut doar o aplicare şi precizare conjun- 
cturală: izvor de speranţă pentru Europa şi, dacă este pentru Europa, 
atunci este pentru toată lumea. 


Las organizatorilor şi specialiştilor dreptul şi obligaţia de a face 
concluziile ce se impun din mozaicul de argumente prezentate în ca- 
drul acestui colocviu organizat aici în Institutul nostru de specialişti în 
ştiinţele sacre, ortodocşi şi catolici. 


Cuvintele mele la încheierea acestui colocviu teologic vor să fie 
un mic mănunchi de concluzii practice, pastorale, de apreciere generală 
şi satisfacție şi de schiţare a unui program viitor pentru a angaja mai 
mult pe preoţii noştri ce lucrează în câmpul pastoral între credincioşi, 
în lume, dar într-o legătură benefică cu episcopul şi Maestrul în 

credinţă şi profesorii noştri din Institutul Teologic şi celelalte instituţii 
de formare creştină. 


Mă bucur să fac o primă constatare că toţi vorbitorii - atât cei 
care aparţin Institutului Teologic Romano-Catolic cât şi cei ce au venit 
de la Facultatea de Teologie Ortodoxă - prin cuvântările lor foarte bine 
alese şi pregătite - au reuşit să fundamenteze în sufletul meu, şi nu 
numai al meu, al întregului auditoriu, convingerea că toată mântuirea 
şi bucuria şi speranţa noastră este Isus Cristos, unicul Mântuitor al 
lumii, acelaşi ieri şi azi şi totdeauna, după cum citim în Scrisoarea către 
evrei (Ev 13, 8). Au fost clipe binecuvântate în pregătirea noastră 
proximă la celebrarea Marelui Jubileu. 


Apoi vreau să aduc mulţumiri rectorului Academiei noastre Sf. 
Augustin pentru grija ca acest dialog să continue, să se mărească şi 
îmbunătăţească în toate direcţiile. 


Consider că desfăşurarea lui în cadrul Institutului Teologic, cu 
prezenţa studenţilor teologi catolici şi ortodocşi, este nu numai benefică 
pentru pregătirea lor teologică ci şi o fericită ocazie de formare spiri- 
tuală şi ecumenică în perspectiva unei lucrări comune la nivel local de 
refacere a unităţii. 


Regret că la acest colocviu nu iau parte cât mai mulți preoţi care 
sunt răspândiţi în diferite locuri din dieceză pentru desfăşurarea activi- 
tăților pastorale. E păcat. Le-ar prinde foarte bine pentru a-şi mări nu 
numai orizontul teologic dar şi zelul pentru activităţile lor în mijlocul 
poporului. 


S-ar reuşi poate încet-încet acea transformare - fie şi prin sac şi 
cenuşă pentru o vestire şi mai veridică a mesajului evanghelic. 


Pentru a suplini acest lucru hotărâm să facem astfel de cursuri - în 
perioada Postului Mare drept pregătire la trăirea euharistică de care 
ne vorbea părintele Lucian Farcaş şi la celebrarea cum se cuvine a 
Marelui Jubileu. De aceea cer conducerii Academiei Sf. Augustin şi 
Institutului Teologic Romano-Catolic o analiză pentru realizarea acestui 
program de pregătire continuă. Tema propusă de mine pentru acest 

curs intensiv: Euharistia, mijloc sau loc de preamărire a Sfintei 
Treimi şi de împlinire a misiunii creştine. 


Sunt sigur că au fost zile de reflexie, de întreţinere şi alimentare 
a credinţei în Isus, a fost un nou moment pentru discere, cum spunea 
Pr. Prof. Eduard Ferenţ, pentru a putea anunţa autentic pe Cristos - 
Unicul Mântuitor al lumii, izvor unic al speranţei pentru membrii 
Bisericii şi toţi locuitorii Europei şi ai pământului. 

Un gând particular de preţuire pentru prezenţa Preoţilor Profe- 
sori ai Facultăţii de Teologie Ortodoxă, coordonaţi de Pr. Decan Conf. 
Gheorghe Popa, Pr. Conf. Petre Semen, Pr. Lect. Gheorghe Petraru, 
Pr. Lect. Nicolae Achimescu, Pr. Dr. Dan Sandu - pentru disponibili- 
tatea lor că să trăiască împreună cu noi acelaşi adevăr şi aceeaşi 
bucurie şi speranţă generată de Cristos. 


Aşteptăm cu bucurie şi prilejul ca acest dialog să se desfăşoare şi 
în ambient universitar ortodox, cu binecuvântarea şi aportul I.P.S. 
Daniel, Mitropolitul Moldovei şi Bucovinei, care are cunoştinţă despre 
această iniţiativă şi a îmbrăţişat-o cu deosebit interes. 


Ne despărțim cu încrederea că l-am întâlnit pe Isus Cristos viu şi 
prezent în Biserică şi de la El aşteptăm lumina pentru a-l preamări pe 
Tatăl, chiar acum în preajma Marelui Jubileu şi nu singuri, ci împreună 
cu fraţii noştri. 


